合肥李天貺朝請招鍾離公序中散吳淵卿長官洎予同飲家園懷疏閣
作者：郭祥正
朝代：宋

paragraphs: 一閣横空連野水，久客歸來洗雙耳。
二疏雖解散黄金，家園未必臨清泚。
坐見紛紛烟雨入，千里瀟湘畫圖濕。
魚鳥相忘蒲荇深，兩岸桃花爲春泣。
鍾離辭榮已三品，吳令早休今八十。
我亦棄官姑孰閑，邂逅相過手重執。
閣前旋解青板船，呼童移櫂選清淵。
四人白髮笑且飲，岸人疑是商山仙。
亦如賀監在東吳，醉下山陰弄鏡湖。
月色蓮香迷近遠，且要李白騎鯨魚。
古人今人樂如此，出處無瑕傲生死。
君不見功成不退人，重著藍衫脱金紫。